'ธนชาต'บุกสินเชื่อธุรกิจ
ธนชาต ปรับโครงสร้างสายงานวาณิชธนกิจ หวังพยุงสินเชื่อไม่ติดลบ หลังประเมินเช่าซื้อจะติดลบ 3%
8 ส.ค. 2558

ธนชาต ปรับโครงสร้างสายงานวาณิชธนกิจ หวังพยุงสินเชื่อไม่ติดลบ หลังประเมินเช่าซื้อจะติดลบ 3%
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต เปิดเผยว่า ธนาคารกำลังปรับโครงสร้างสายงานลูกค้ารายใหญ่ โดยรวม 3 ส่วนงาน ได้แก่ ฝ่ายดูแลลูกค้า ความเสี่ยง และวิเคราะห์โอกาสเข้าด้วยกัน เพื่อให้เข้าใจลูกค้าและเสนอบริการที่หลากหลายนอกเหนือจากสินเชื่อ โดยเฉพาะด้านวาณิชธนกิจและตลาดเงิน เช่น การออกหุ้นกู้ ตราสารหนี้ และตลาดทุน เช่น ไอพีโอ รวมถึงการซื้อและควบกิจการ โดยคาดว่าจะเริ่มเห็นดีลใหญ่ไม่เกินกลางปี 2559
ทั้งนี้ ได้ปรับลดเป้าหมายสินเชื่อรวมปีนี้ จากโต 2-4% เหลือ 0% เนื่องจากสินเชื่อเช่าซื้อซึ่งมีสัดส่วนถึง 50% ของพอร์ตยังคงติดลบ แต่การปรับแผนมาเน้นรายใหญ่ เอสเอ็มอี และสินเชื่อรายย่อยอื่น เช่น บ้านและบัตรเครดิต จะช่วยพยุงสินเชื่อไม่ให้ติดลบได้ ซึ่งแนวโน้มครึ่งปีหลังเริ่มเห็นสัญญาณการเบิกใช้สินเชื่อของภาคธุรกิจมากขึ้น
อย่างไรก็ตาม ธนาคารยังคงต้องการรักษาอันดับ 1 ของธุรกิจเช่าซื้อ โดยกลยุทธ์ในครึ่งปีหลังจะร่วมมือกับค่ายรถยนต์ออกแคมเปญสินเชื่อรถยนต์ใหม่ควบคู่กับแคปทีฟ โดยคาดว่าสินเชื่อเช่าซื้อของธนาคารปีนี้จะหดตัวราว 3% ทำให้ยอดคงค้างสิ้นปีอยู่ที่ 3.4-3.5 แสนล้านบาท จากกว่า 4 แสนล้านบาท
“โดยธรรมชาติที่ธนาคารมีพอร์ตเช่าซื้อขนาดใหญ่ ทำให้มีการจ่ายคืนหนี้มากกว่าการปล่อยกู้ แม้ทิศทางยอดขายรถยนต์จะกระเตื้องขึ้น จนสามารถปล่อยกู้ได้เพิ่มขึ้นหลักหมื่นราย แต่เม็ดเงินเทียบไม่ได้กับการจ่ายคืนหลักล้าน ดังนั้นตอนนี้การขยายพอร์ตไม่ใช่ประเด็น แต่เป็นคุณภาพหนี้” นายสมเจตน์ กล่าว
นายสมเจตน์ กล่าวว่า หนี้ที่ไม่ก่อให้ เกิดรายได้ (เอ็นพีแอล) ในครึ่งปีแรกลดลงเหลือ 3.6% จาก 5.7% เมื่อสิ้นปี 2557 เนื่องจากมีการตัดจำหน่ายหนี้สูญ และการปรับโครงสร้างหนี้ ตั้งเป้าเอ็นพีแอลต้องไม่เกิน 3% ภายใน 1 ปี ส่วนการตั้งสำรองครึ่งปีหลังน่าจะลดลงจากครึ่งปีแรกซึ่งสำรองกว่า 3,000 ล้านบาท และสำรองพิเศษอยู่ที่ 1,796 ล้านบาท มีอัตราส่วนการสำรองต่อหนี้สงสัยจะสูญเพิ่มเป็น 105.92% จากที่ต่ำกว่า 100% และมีเป้าหมายให้อัตราส่วนเพิ่มขึ้นเป็น 130% ให้สอดคล้องกับระบบ
สำหรับความสามารถในการทำกำไร ธนาคารจะเน้นการสร้างรายได้ค่าธรรมเนียมให้มากขึ้น ตั้งเป้าเพิ่มสัดส่วนจาก 30% เป็น 40% ภายใน 1-2 ปี ส่วนต่างดอกเบี้ยสุทธิ (นิม) ปีนี้ทรงตัว 3% เนื่องจากดอกเบี้ยนโยบายอยู่ระดับต่ำ